‘Beurtwater nader as wat mense besef’Argieffoto (Foto: dechatorn, Pixabay) Nomvula Mokonyane, minister van water en sanitasie, het Woensdag haar departement se begrotingsrede in die parlement gelewer en die maatreëls beklemtoon wat deur die regering ingestel is om die effek van die droogte in die land te beperk. Volgens Mokonyane het die regering reeds R500 miljoen bestee aan nood- en korttermyn ingryping, wat insluit watertenks wat aangery word, waterreservoirs wat aangebring is en boorgate wat geboor en toegerus is. Alberts het gesê die grootste redes vir die waterkrisis in die land is die besoedeling van riviere en damme, die swak onderhoud van waterstelsels, meer swaar metale in die watervoorraad, die vernietiging van riviere, vleie en hul ekostelsels waar swaar nywerhede en veral myne bedryf word en die minagtende houding wat vele stadsrade het as dit by waterbestuur kom. “Die ontstellendste van hierdie komende krisis is die planne wat die ANC-regering daarvoor gemaak het. Benewens die feit dat die regering geen voorsiening gemaak het vir die sikliese droogtes wat sowat elke dertig jaar voorkom nie, spruit die huidige dreigende krisis, wat rampspoedige afmetings kan aanneem, uit die ANC se swak toekomsbeplanning,” het hy gesê. “Die land moet hom ook staal vir die ANC se halsstarrige planne om voort te gaan met kernkrag-ontwikkeling, wat miljoene liter water gaan opslurp. Hierdie onsinnige beplanning kom egter in ŉ dubbele pakket. Saam met die kernkrag, vorder die ANC se planne met hidrobreking ook goed. Dit sal verseker dat al die Karoo se waterare, asook die lug in die omgewing van die breking, besoedel word. As die water jou nie siek maak nie, sal die lug dit waarskynlik doen. Als te danke aan ANC-beplanning.” Alberts het die regering daarvan beskuldig dat hy die afgelope 21 jaar baie min aandag aan die onderhoud van die waterinfrastruktuur in die land geskenk het en die land daarom nou in ŉ krisis gedompel is. “As van die ouer en meer ervare amptenare advies wou gee, is hulle afgemaak as rassiste, wat dink hulle is beter as die ANC-kaders en hulle is uit hul poste gewerk. Daar is talle sulke voorbeelde. Statistiek SA het in November 2015 aangedui daar is bykans 6 000 vakante water-verwante poste in munisipaliteite landwyd,” het hy gesê. “Die probleem oor kragopwekking is besig om met bestaande bronne opgelos te word en daarom is enige planne om projekte wat water besoedel nie meer nodig nie. Die departement moet hom eerder daarop toespits om die basiese reg te kry, soos die onderhoud van die nasionale waterstelsel en die vervolging van diegene wat dit besoedel.”